b'\n_START_ARTICLE_\nDiazonijeva sol\n_START_PARAGRAPH_\nDiazonijeva sol ali diazonijeva spojina je razred organskih spojin s funkcionalno skupino -N\xe2\x81\xba\xe2\x89\xa1N in splo\xc5\xa1no formulo R-N\xe2\x82\x82\xe2\x81\xbaX\xe2\x81\xbb. R je lahko alkil ali aril, X\xe2\x81\xbb pa anorganski ali organski anion, najpogosteje kloridni ion Cl\xe2\x81\xbb. Diazonijeve soli so vmesni produkti za sintezo organskih azo barvil.\n_START_SECTION_\nAzo barvila\n_START_PARAGRAPH_\nDiazonijeve soli so se uporabljale predvsem za barvanje tkanin. Barvanje poteka v dveh stopnjah: namakanje tkanine v vodni raztopini diazonijeve soli, temu pa je sledi razvijanje azo barvila z namakanjem v raztopini anilinov ali fenolov._NEWLINE_Diazonijeve soli so ob\xc4\x8duljive na svetlobo in pod vplivom vijoli\xc4\x8dne ali UV svetlobe razpadejo. Ta lastnost se je v\xc4\x8dasih izkori\xc5\xa1\xc4\x8dala za kopiranje dokumentov, predvsem tehni\xc4\x8dnih risb. Dokument se je z UV svetlobo preslikal na papir ali film, premazan z diazonijevo soljo. Na osvetljenih delih papirja je diazonijeva sol razpadla, nerazpadla sol na neeksponiranih delih papirja pa se je zatem razvila v obstojno azo barvilo. Najpogosteje se je uporabljal papir, premazan z zmesjo diazonijeve soli, komponente za pripajanje in kisline, ki je inhibirala pripajanje. Posnetek se je po ekspoziciji razvil z vodno raztopino amonijaka, ki je nevtraliziral kislino in spro\xc5\xbeil reakcijo pripajanja.\n_START_SECTION_\nNanotehnologija\n_START_PARAGRAPH_\nV nanotehnologiji se uporablja 4-klorobenzendiazonijev tetrafluoroborat, ki je zelo u\xc4\x8dinkovit v funkcionaliziranju enostenskih nanocevk._NEWLINE_Diazonijeve soli se lahko uporabljajo tudi za funkcionaliziranje silicijevih rezin, na katerih tvorijo monomolekularni sloj aromata:_NEWLINE_Tak\xc5\xa1no cepljenje diazonijevih soli na kovinsko povr\xc5\xa1ino je mo\xc5\xbeno tudi na \xc5\xbeelezu, kobaltu, niklju, platini, paladiju, cinku, bakru in zlatu in celo na diamantu.'